**PREDKLADACIA SPRÁVA**

Ministerstvo životného prostredia Slovenskej republiky v zmysle § 2 ods. 1 zákona č. 150/2019 Z. z. o prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov (ďalej len „zákon o inváznych nepôvodných druhoch“) predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vydáva zoznam inváznych nepôvodných druhov vzbudzujúcich obavy Slovenskej republiky (ďalej len „návrh nariadenia vlády“).

Návrh nariadenia vlády sa predkladá z dôvodu aplikácie zákona o inváznych nepôvodných druhoch a implementácie nariadenia Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov (Ú. v. EÚ L 317, 4.11.2014) (ďalej len „nariadenie EÚ“).

Vydanie zoznamu inváznych nepôvodných druhov vzbudzujúcich obavy Slovenskej republiky (ďalej len „národný zoznam“) je jedným z krokov potrebných na zosúladenie dosiaľ platnej národnej legislatívy s legislatívou Európskej únie. Národný zoznam neobsahuje druhy, ktoré boli zaradené medzi invázne nepôvodné druhy vzbudzujúce obavy Únie podľa vykonávacieho nariadenia Komisie (EÚ) 2016/1141, ktorým sa prijíma zoznam inváznych nepôvodných druhov vzbudzujúcich obavy Únie podľa nariadenia Európskeho parlamentu a Rady (EÚ) č. 1143/2014 alebo vykonávacieho nariadenia Komisie (EÚ) 2017/1263, ktorým sa aktualizuje zoznam inváznych nepôvodných druhov vzbudzujúcich obavy Únie prijatý vykonávacím nariadením (EÚ) 2016/1141 podľa nariadenia Európskeho parlamentu a Rady (EÚ) č. 1143/2014.

Druhy uvedené v predloženom návrhu nariadenia vlády sú podľa príloh č. 2 a 2a vyhlášky Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov už v súčasnosti zaradené medzi invázne nepôvodné druhy.

Návrh nariadenia vlády nebude predmetom vnútrokomunitárneho pripomienkového konania.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu SR, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Dátum nadobudnutia účinnosti nariadenia vlády sa vzhľadom na dĺžku legislatívneho procesu navrhuje na 1. január 2020.